[ነዊሕ ምስትንፋስ] ኣማንኤል ከም ሰብ ትሑት እዩ፡ ብተፈጥርኡ በሊሕ እዩ። ወላ ኣብ ቁልዕነቱ ፍሉይ እዩ ነይሩ። ምናልባት ንኣማንኤል ሓዉ ኮይንካ ክትገልጾ ቁሩብ ክብድ ይብል’ዩ። ምኽንያቱ፡ እቲ ሰማዒ፡ ከምዚ ናይ ሓዊ ጌርካዮ ተጋንኖ ዘለኻ ኮይኑ ክስምዖ ይኽእለ እዩ። ኣማንኤል ብተፈጥርኡ ፍሉይ ዓይነት ዓቕምታትን ፍሉይ ዓይነት ብስለትን'ዩ ነይርዎ። ካብ ብንእሽትኡ መጽሓፍ ምንባብ ይፈቱ ነይሩ፡ መጽሓፍ ምንባቡ ጥራሕ ዘይኮነስ ነቲ ዘንበቦ ምስ ኣሕዋቱ፡ ካብኡ ወጺኡ እውን ምስ ደቂ ገዛውቱ 'ሼር' ይገብሮ ነይሩ። ሕጂ እቲ ፍሉይነቱ፡ ኣብቲ ናይ ምግላጽን ናይ ምዕላልን ተኽእሎኡ እዩ። ነቲ ዘንበቦ መጽሓቲ ክትንትኖን ክገልጾን እንከሎ ባዕልኻ ኣንቢብካ እውን ከምኡ ኣይትዓግበሉን ኢኻ። እቲ ክእለቱ ኣብ መተዓብይትና፡ ደቂ ገዛውትና ብዙሕ ግዜ ዝዛረቡሉ ዝነበሩ ንሱ እዩ። ኣብ ግዜ ቘልዕነቱስ ካበይ ኣምጺእዎ፡ እዚ ከምዚ ዓይነት ብልሕን ተውህቦን ክሳዕ ትብል’ዩ ዝገብረካ። ካልእ ኣብ ትምህርቱ ዝነበሮ ተገዳስነት’ዩ፡ ኩሉ ግዜ 1ይ እዩ ዝወጽእ ነይሩ። ኣብ ክፍሉ 2ይ ወይ 3ይ ዝወጽአሉ ግዜ ኣይዝከረንን'ዩ። ዳርጋ ምንኣስ በዂሪ እውን ስለዝኾነ ነቶም ምንኣሱ አሕዋት ኣርኣያ ኮይኑና። ንኹላትና ኣነ’ውን ከምዚ ክገብር ኣለኒ፡ ኣነ’ውን ብልጫ ከምጽእ ኣለኒ ዝብል ናይ ምባል ውድድር መንፈስ ኣሕዲሩልና። ብኹልንትናኡ በቃ ኣርኣያ ዝኾነና ሓዊ እዩ ነይሩ። ሕቶ ጉጅለ 15 እንታይ እዩ ነይሩ?
